*Projekts*

**Informatīvais ziņojums**

**“Par nacionālajā procedūrā piešķirto patentu**

**kvalitātes uzlabošanas pasākumiem”**

2015. gada 1. aprīlī Ministru kabinets izdeva rīkojumu Nr. 169 “Par Intelektuālā īpašuma tiesību aizsardzības un nodrošināšanas pamatnostādnēm 2015.–2020. gadam” (turpmāk –pamatnostādnes), par atbildīgo institūciju pamatnostādņu īstenošanā nosakot Tieslietu ministriju. Kā viens no pasākumiem pamatnostādnēs definētā politikas mērķa “Izgudrotājdarbības veicināšana” sasniegšanai ir paredzēts izstrādāt informatīvo ziņojumu “Par nacionālajā procedūrā piešķirto patentu kvalitātes uzlabošanas pasākumiem”, piedāvājot konstruktīvus un efektīvus risinājuma variantus nacionālā normatīvā regulējuma pilnveidošanai, tādējādi nodrošinot Latvijas piešķirto patentu kvalitātes uzlabošanu.

Tieslietu ministrija, kā atbildīgā institūcija pamatnostādņu īstenošanā, un Patentu valde, kā tiešās pārvaldes iestāde, kuras mērķis ir īstenot valsts politiku rūpnieciskā īpašuma, īpaši izgudrojumu, preču zīmju, dizainparaugu un pusvadītāju izstrādājumu topogrāfiju tiesiskās aizsardzības jomā, uzskata par nepieciešamu uzlabot nacionālajā procedūrā piešķirto patentu kvalitāti, ieviešot pilotprojektu, kas nodrošinās nacionālā patenta pieteicējiem iespēju saņemt bezmaksas patentmeklējumu un eksperta atzinumu par attiecīgā izgudrojuma patentspēju. Pilotprojekta darbības laikā nav plānots veikt izmaiņas nacionālajā normatīvajā regulējumā, tajā skaitā patenta piešķiršanā. Pēc pilotprojekta darbības beigām plānots apkopot statistiku un šī projekta rezultātus, lai varētu izdarīt secinājumus par nepieciešamību nākotnē pārskatīt nacionālo normatīvo regulējumu patentu piešķiršanā.

**1. Esošās situācijas apraksts un problemātikas izklāsts**

Patentus piešķir izgudrojumiem, un tie šo patentu īpašniekiem nodrošina ekskluzīvas (izņēmuma) tiesības attiecīgā izgudrojuma ekspluatācijā. Šīs izņēmuma tiesības ir ierobežotas teritoriāli (ir spēkā tikai tajā valstī, kur piešķirts patents) un laikā (nepārsniedz 20 gadus, izņemot īpašus gadījumus, piemēram, medikamentus, kur iespējams spēkā esamības termiņu pagarināt vēl uz termiņu līdz pieciem gadiem).

Ja patentu piešķiršanas formālās procedūras pasaulē ir harmonizētas (2000. gada 1. jūnija Patentu līgums[[1]](#footnote-1)), tad attiecībā par patentēšanas materiālo tiesību kritēriju novērtēšanas procedūru to nevar teikt. Izvērtējot situāciju citās valstīs, secināms, ka patentu piešķiršanas procedūras var iedalīt trīs kategorijās:

* tiek veikta patenta pieteikuma formālo prasību pārbaude (reģistrācijas sistēma). Patentu piešķir, ja pieteikums atbilst formālajām prasībām un dažās valstīs arī atsevišķiem materiālo tiesību kritērijiem (piemēram, nepatentējamo objektu novērtēšana, vienotības izvērtēšana u.c.), taču persona nesaņem pilnu informāciju par riskiem – potenciālajiem līdzīgajiem vai identiskajiem izgudrojumiem, kas varētu būt par pamatu patenta atzīšanai par spēkā neesošu. Reģistrācijas izmaksasir mazas, tomēr izmaksas rodas vēlāk, trešajām personām un patenta īpašniekam konstatējot, ka izgudrojums neatbilst novitātes vai izgudrojuma līmeņa kritērijiem. Valstu piemēri, kuros ir spēkā šāda sistēma: Latvija, Lietuva, Kipra, Luksemburga, Monako;
* tiek veikta patenta pieteikuma formālo prasību pārbaude, kā arī veikts patentmeklējums un izstrādāts eksperta atzinums uz patentmeklējuma ziņojuma pamata.Patentu piešķir, ja pieteikums atbilst formālajām prasībām un rakstiskais eksperta atzinums ir pozitīvs vai norāda uz labojamiem trūkumiem, proti, atbild uz jautājumu – vai ir atrasta pieteikumam pretstatāma publiska informācija, kas kaitētu konkrētā izgudrojuma patentspējas kritērijiem. Respektīvi, patenta pieteikuma iesniedzējam ir iespējams objektīvi novērtēt, vai ir lietderīgi turpināt patentēšanas procedūru. Tas, ka kādai patenta pretenzijai[[2]](#footnote-2) nav atbilstoša novitātes vai izgudrojuma līmeņa, nenozīmē, ka pēc ekspertīzes netiks piešķirts patents, jo pieteikumā iespējams veikt piemērojamajos normatīvajos aktos noteiktus grozījumus[[3]](#footnote-3). Šādu variantu parasti izvēlas valstis, kuras pašas neveic patentmeklējumus, bet sadarbojas ar starptautiski atzītām institūcijām, kas to veic un, balstoties uz saņemto atzinumu, pieņem lēmumu. Persona ir saņēmusi pilnu informāciju par riskiem – potenciālajiem līdzīgajiem, identiskajiem izgudrojumiem, kas varētu būt par pamatu patenta atzīšanai par spēkā neesošu. Valstu piemēri, kuros ir spēkā šāda sistēma: Beļģija, Francija, Grieķija, Itālija, Īrija, Nīderlande, Slovēnija, Šveice;
* tiek veikta patenta pieteikuma formālo prasību pārbaude un būtības ekspertīze.Tiek veikts patentmeklējums un, balstoties uz tā rezultātiem, tiek veikta ekspertīze, pārbaudot, vai patentējamais izgudrojums nav tehnikas līmeņa daļa (novitātes novērtējums), vai izgudrojums nav acīmredzams lietpratējam attiecīgajā tehnikas jomā (izgudrojuma līmeņa novērtējums) un vai izgudrojums uzskatāms par rūpnieciski izmantojamu. Valstu piemēri, kuros ir spēkā šāda sistēma: Austrija, Bulgārija, Dānija, Igaunija, Polija, Somija, Vācija, Zviedrija.

Patentu piešķiršanu izgudrojumiem Latvijā veic Patentu valde, pamatojoties uz Patentu likumu[[4]](#footnote-4), kurā noteikta procedūra, kas veicama, lai Patentu valde piešķirtu patentu. Patentu likuma 4. pants “Izgudrojuma patentspēja” nosaka, ka izgudrojums ir aizsargājams ar patentu jebkurā tehnikas jomā, ja izgudrojums ir jauns, tam ir izgudrojuma līmenis un tas ir rūpnieciski izmantojams. Šobrīd atbilstoši Patentu likumam Latvijas nacionālajam patenta pieteikumam tiek veikta formālo prasību pārbaude un atbilstības pārbaude atsevišķiem materiālo tiesību kritērijiem, bet netiek veikta pilna patentspējas ekspertīze. Patentu likuma 37. panta pirmā daļa nosaka, ka: „[..] **Patentu valde pieteikuma izskatīšanas procesā neveic izgudrojuma patentspējas ekspertīzi** atbilstoši šā likuma 5. un 7. panta prasībām”. Patentspējas ekspertīze, sniedzot tiesai atzinumus par izgudrojuma atbilstību novitātes (Patentu likuma 5. pants) un izgudrojuma līmeņa (Patentu likuma 7. pants) prasībām, tiek veikta izņēmuma gadījumā pēc tiesas pieprasījuma (Patentu likuma 66. pants). Patentu likumā minētie patentspējas kritēriji atbilst 1973. gada 5. oktobra Konvencijas par Eiropas patentu piešķiršanu (turpmāk – Eiropas patentu Konvencija) 52. panta nosacījumiem un līdz ar to arī Eiropas valstu patentu sistēmas prasībām, jo gandrīz visas Eiropas valstis ir arī konvencijas dalībvalstis.

 Šobrīd Latvijā pieteicējs par salīdzinoši zemām izmaksām (210 *euro,* ja netiek veikti grozījumi, nav kavējumu un ja pieteicējam nav piemērojama atlaide) var iegūt izgudrojuma aizsardzību (saņemt patentu), tomēr aizsardzība nesniedz informāciju par riskiem patenta spēkā esamībai, piemēram, agrāku tiesību esamību, jo netiek veikts patentmeklējums un nav pieejams patentmeklējuma ziņojums, kas procesu ievērojami sadārdzina (piemēram, Eiropas patenta saņemšana, kam patentmeklējuma veikšana ir obligāta, pieteicējam izmaksā aptuveni 6000 *euro*). Patentu valde neveic pilno ekspertīzi, jo, lai to veiktu, būtu nepieciešami ievērojami resursi (vismaz 50 eksperti, kas pārzinātu visas zinātnes un tehnikas nozares). Šobrīd Patentu valdes Izgudrojumu ekspertīzes departamentā strādā 7 eksperti, kas nodarbojas ar patenta pieteikumu ekspertīzi. Tas ir apmēram nepieciešamais ekspertu skaits, kas var nodrošināt Patentu valdē iesniegto pieteikumu izskatīšanu gadā (šobrīd Patentu valde saņem aptuveni 200 patenta pieteikumus gadā).

 Ņemot vērā iepriekšminēto, secināms, ka patentēšanas materiālo tiesību normu novērtēšana pasaulē nav harmonizēta, tādējādi, iespējams, radot maldinošu priekšstatu pieteicējam, ka Latvijas patents, kuru piešķir Patentu valde, ir ievērojami lētāks un tā piešķiršanas procesā tiek veikts tāds pats izvērtējums, kā tas ir, piemēram, Eiropas patenta piešķiršanas procesā. Faktiski Patentu valde veic vienīgi formālo prasību un atsevišķas būtības ekspertīzes nianšu pārbaudi, neveicot novitātes vai izgudrojuma līmeņa novērtējumu un nesniedzot informāciju par potenciāli līdzīgiem vai identiskiem izgudrojumiem, kas varētu būt par pamatu patenta atzīšanai par spēkā neesošu nākotnē. Tas var novest pie situācijas, kad pēc nacionālā patenta pieteikuma iesniegšanas patenta īpašnieks lemj par labu izgudrojuma patentēšanai ārvalstīs, šim mērķim novirzot ievērojamas investīcijas, taču patenta iegūšana viņam tiek atteikta, pamatojoties uz vēlāk veikto patentmeklējumu un eksperta atzinumu.

 Piedāvājot situācijas risinājumu, nepieciešams ņemt vērā arī šādus politikas plānošanas dokumentus:

1) Latvijas Nacionālo attīstības plānu 2014.–2020. gadam (turpmāk – NAP), kas rīcības virzienā “Attīstīta pētniecība, inovācija un augstāka izglītība” kā vienu no “Mērķa 1” sasniegšanas rādītājiem norāda vēlmi panākt piešķirto Eiropas patentu skaita pieaugumu, kurus pieteikuši Latvijā rezidējoši zinātnieki. Sasniedzamie mērķi atbilstoši faktiskajam gadam ir šādi: 2017. gadā – 18 Eiropas patenti; 2020. gadā – 26 Eiropas patenti; 2030. gadā – 35 Eiropas patenti. Pamatojoties uz Eiropas patentu iestādes[[5]](#footnote-5) (turpmāk arī – EPI) statistiku par Eiropas patentu pieteikumiem[[6]](#footnote-6), laika posmā no 2005. līdz 2015. gadam EPI iesniegti 507 Latvijas rezidentu patenta pieteikumi un kopumā piešķirti 62 Eiropas patenti[[7]](#footnote-7). Detalizēta statistika Eiropas patentu pieteikumiem pa gadiem redzama tabulā “*Nr.1. - Latvijas rezidentu iesniegto Eiropas patentu pieteikumu skaits*”. Detalizēta statistika piešķirtajiem Eiropas patentiem pa gadiem redzama tabulā “*Nr.2. – Latvijas rezidentiem piešķirtie Eiropas patenti*”. 2013. gadā redzamais straujais Eiropas patentu pieteikumu skaita pieaugums skaidrojams ar īpaši šim nolūkam pieejamo Eiropas Savienības finansējumu iepriekšējā plānošanas periodā (2007.–2013. gads);

2) pamatnostādnes, kas kā vienu no nepilnībām izgudrotājdarbības veicināšanas jomā identificē zemu Latvijas piešķirto patentu kvalitāti, jo saskaņā ar Patentu likumu patentu piešķir, ja patenta pieteikums atbilst formālajām prasībām un atsevišķiem pilnās ekspertīzes nosacījumiem, neveicot patentmeklējumu un pilnu ekspertīzi, kā arī nav paredzēta iespēja piešķirt īstermiņa patentu (lietderīgo modeli)[[8]](#footnote-8);

 3) Nacionālas industriālās politikas pamatnostādnes 2014.–2020. gadam[[9]](#footnote-9), kurās kā galvenos šķēršļus inovācijas ieviešanai uzņēmumi norāda gan pārāk augstās izmaksas un pašu līdzekļu trūkumu, gan ierobežotās iespējas piesaistīt finansējumu ārpus uzņēmuma, kas arī atspoguļojas iepriekšminētajā statistikā.

 Pamatojoties uz faktu, ka izgudrojuma pilnvērtīgai komercializācijai un attīstībai nepieciešams nodrošināt izņēmuma tiesības vairākās valstīs vai pat reģionos, ko par uzstādījumu nosaka arī iepriekšminētie politikas plānošanas dokumenti, secināms, ka pamatnostādnēs noteiktais mērķis nacionālā patenta kvalitātes uzlabošanai ir savstarpēji saistīts ar NAP noteikto mērķi Eiropas patentu skaita palielināšanai, kas sasniedzami pakāpeniski. Nodrošinot augstu nacionālo patentu kvalitāti, iespējams sasniegt lielāku Eiropas patentu pieteikumu skaitu.

**2. Piedāvātais situācijas risinājuma izvērtējums**

Ņemot vērā normatīvā regulējuma izmaiņu tiešo ietekmi uz visiem potenciālajiem patenta pieteicējiem un nepieciešamību veikt detalizētu izpētes procesu par izmaiņu ietekmi uz izgudrotājdarbības un uzņēmējdarbības vidi, secināms, ka pirms izmaiņu veikšanas normatīvajā regulējumā būtu nepieciešams konstatēt, vai plānotās izmaiņas sasniegtu pamatnostādnēs noteikto mērķi un rezultātus – Latvijas piešķirto patentu kvalitātes uzlabošanos. Nepieciešams izvērtēt arī šo izmaiņu potenciālo negatīvo ietekmi, t.i., nacionālā patenta pieteikumu un piešķirto patentu skaita krituma iespēju.

Pamatojoties uz iepriekšminēto, secināms, ka pirms normatīvā regulējuma izmaiņu izstrādāšanas un ieviešanas, būtu nepieciešams veikt pasākumus, lai iepazīstinātu Latvijas izgudrotājus un patenta pieteicējus ar procedūru un informāciju, kāda tiek sniegta katram patenta pieteikumam, kam tiek veikta ne tikai formālo prasību pārbaude, bet arī izvērtējums par izgudrojuma patentspēju. Šādu informāciju iespējams saņemt, veicot patentmeklējumu un saņemot uz šo meklējumu balstītu eksperta atzinumu. Saņemot patentmeklējumu un eksperta atzinumu, pieteicējs var iepazīties ar detalizētu informāciju par savu izgudrojumu un var pats izvērtēt riskus, izgudrojumu patentējot Latvijā vai ārpus Latvijas Republikas teritorijas, piemēram, iesniedzot Eiropas patenta pieteikumu, kura piešķiršanas procesā patentmeklējuma un eksperta atzinuma sagatavošana ir obligāta.

Ņemot vērā patentmeklējuma un eksperta atzinuma nozīmīgumu izgudrojuma tālākajā attīstībā un aizsardzībā, Patentu valde un Tieslietu ministrija pirms izmaiņu veikšanas normatīvajā regulējumā plāno veikt pilotprojektu, piedāvājot noteiktam skaitam Latvijas patentu pieteicēju iespēju saņemt bezmaksas patentmeklējumu un eksperta atzinumu nacionālā patenta pieteikumiem. Tas sniegtu detalizētu priekšstatu gan par izgudrojuma vērtību un patentspēju, gan arī samazinātu tālākos patentēšanas riskus pirms pieteikuma iesniegšanas, piemēram, Eiropas patentu iestādē un attiecīgo maksājumu veikšanas. Pilotprojekta gaitā plānots apkopot tālākai rīcībai nepieciešamo statistiku un informāciju no patentu pieteicējiem, lai nodrošinātu politikas plānošanas dokumentos noteikto mērķu sasniegšanu un efektīvu līdzekļu izlietošanu. Pēc pilotprojekta beigām tiks pārskatīta nacionālo patentu piešķiršanas procedūra, lai izvērtētu nepieciešamību mainīt līdz šim pastāvošo sistēmu. Pilotprojektu plānots uzsākt 2016. gada novembrī, kad varētu spēkā stāties līgums starp Eiropas patentu organizāciju (turpmāk – EPO)[[10]](#footnote-10) un Patentu valdi par patentmeklējumu veikšanu. Pilotprojektu plānots īstenot līdz 2019. gada 1. maijam. Ņemot vērā šī pakalpojuma izmaksas un Latvijas patentu pieteicēju ierobežotos resursus, Patentu valde piedāvās bezmaksas patentmeklējuma nodrošināšanas iespēju noteiktam skaitam patenta pieteikumu, atbilstoši Patentu valdes atvēlētajiem līdzekļiem attiecīgā gada iestādes budžeta ietvaros. 2017. gada budžeta projektā paredzēti līdzekļi 40 patentmeklējumu veikšanai, kas tiks segti no Patentu valdes pašu ieņēmumiem par maksas pakalpojumiem.

Plānots, ka patenta pieteicēji šai iespējai varēs pieteikties, nosūtot Patentu valdei nepieciešamos dokumentus (izgudrojuma aprakstu, pretenziju, kopsavilkumu tulkojumus un citus dokumentus, ja tādi būs nepieciešami). Saņemto patentu pieteikumu izvērtēšanu var veikt tikai Patentu valde, pamatojoties uz patenta slepenības faktoru atbilstoši Patentu likuma 35. panta pirmajai daļai un starptautiskajai praksei. Tikai Patentu valdes darbinieki un pats pieteicējs var iepazīties ar pieteikumā ietverto informāciju 18 mēnešu laikā no pieteikuma iesniegšanas datuma vai – ja pieprasīta prioritāte – no pieteikuma pirmās agrākās prioritātes datuma. Līdzīga projekta pieredze Lietuvā parāda, ka šādu lūgumu skaits nepārsniedza 10 pieteikumus gadā. Tomēr ņemot vērā ierobežoto finansējumu pilotprojekta īstenošanai un gadījumā, ja pilotprojektā pretendējošo patentu pieteikumu skaits būs lielāks par pieejamo finansējumu, šādu pieteikumu izvērtēšanā tiks ņemtas vērā arī prioritārās darbības jomas un konkrētā patenta pieteikuma kvalitāte. Prioritārās jomas tiks noteiktas, pamatojoties uz Nacionālās industriālās politikas pamatnostādnēm 2014.–2020. gadam[[11]](#footnote-11):

1. Progresīvās ražošanas tehnoloģijas;
2. Svarīgākās pamattehnoloģijas;
3. Bioprodukti;
4. Ilgtspējīga rūpniecības un būvniecības politika un ilgtspējīgas izejvielas;
5. “tīri” transportlīdzekļi;
6. Viedi tīkli.[[12]](#footnote-12)

Pēc attiecīgo dokumentu saņemšanas Patentu valde veiks patentu pieteikumu izvērtējumu, pārbaudot gan visu nepieciešamo dokumentu esamību, gan izgudrojuma atbilstību noteiktajām prioritārajām darbības jomām un pieteikuma kvalitāti. Izvērtēšanas rezultātā tiks pieņemts lēmums par bezmaksas patentmeklējumu piešķiršanu Patentu valdes izvēlētajiem izgudrojumiem, nodrošinot nepieciešamās informācijas nosūtīšanu izvēlētajam patentmeklējuma veicējam.

Patentmeklējumu veikšanu un eksperta atzinuma sagatavošanu nodrošina gan nacionālās patentu iestādes, gan starptautiskas organizācijas, gan arī dažādi institūti. Ņemot vērā patentmeklējuma un eksperta atzinuma nozīmi izgudrojuma nākotnes attīstībā, nacionālās patentu iestādes, kas pašas neveic patentmeklējumus, līgumus par patentmeklējumu veikšanu slēdz ar starptautiski atzītiem patentmeklējumu veicējiem[[13]](#footnote-13). Kopumā šobrīd ir 19 starptautiski atzīti patentmeklējumu veicēji: Austrijas Patentu iestāde, Austrālijas Patentu iestāde, Nacionālais Rūpnieciskā Īpašuma Institūts (Brazīlija), Kanādas Intelektuālā Īpašuma iestāde, Čīles Nacionālais Rūpnieciskā Īpašuma Institūts, Ķīnas Intelektuālā Īpašuma iestāde, Ēģiptes Patentu iestāde, Eiropas patentu iestāde, Spānijas Patentu un Preču zīmju iestāde, Somijas Nacionālā Patentu un Reģistrācijas Padome, Izraēlas Patentu iestāde, Indijas Patentu iestāde, Japānas Patentu iestāde, Korejas Intelektuālā Īpašuma iestāde, Intelektuālā Īpašuma, Patentu un Preču zīmju Federālais Dienests (Krievijas Federācija), Zviedrijas Patentu un Reģistrācijas iestāde, Singapūras Intelektuālā Īpašuma iestāde, Amerikas Savienoto Valstu Patentu un Preču zīmju iestāde (USPTO), Ziemeļvalstu Patentu institūts[[14]](#footnote-14). Divas nozīmīgākās organizācijas Eiropā, kas nodrošina patentmeklējumu veikšanu patentu pieteikumiem, kas nāk no citām valstīm, ir EPI[[15]](#footnote-15), kurā strādā vairāk nekā 4500 ekspertu, un Ziemeļvalstu Patentu institūts, kas ir starpvaldību organizācija, ko dibinājušas Dānijas, Norvēģijas un Islandes valdības un kurā strādā vairāk nekā 150 šo valstu patentu iestāžu eksperti. Kopumā patentmeklējuma veikšanai un eksperta atzinuma sagatavošanai ir nepieciešami 6 līdz 12 mēneši.

Ņemot vērā to, ka patenta pieteikums līdz tā publiskošanai ir slepens un to nedrīkst izpaust nevienai trešajai personai[[16]](#footnote-16), līgumu par patentmeklējumu veikšanu ir iespējams noslēgt tikai starp nacionālo patentu iestādi (Latvijā – Patentu valde) un patentmeklējuma nodrošinātāju. Viena patentmeklējuma veikšanas un eksperta atzinuma sagatavošanas izmaksas atšķiras atkarībā no izvēlētā patentmeklējuma nodrošinātāja, tomēr tās parasti ir no 1200 līdz 2800 *euro*.

Izpētot iespējas un citu valstu praksi, ir identificētas divas visplašāk izmantotās organizācijas, kas nodrošina patentmeklējumu veikšanu un eksperta atzinuma sagatavošanu. Pirmā no tām ir EPI, kas, ņemot vērā Patentu valdes aktīvo darbību EPO un veiksmīgi izveidoto sadarbību, pēc izpētes fāzes ir pieņēmusi lēmumu Latvijai piešķirt atlaidi 75% apmērā 100 patentmeklējumu pieprasījumiem ik gadu[[17]](#footnote-17), kas iesniegti ar Patentu valdes starpniecību pēc sadarbības līguma noslēgšanas. Piešķirtās atlaides apmērs tiek pārskatīts reizi trīs gados EPI Administratīvās padomes laikā. Šī atlaide būs pieejama tikai maziem un vidējiem uzņēmumiem, augstskolām, zinātniskajām institūcijām un bezpeļņas organizācijām, kā arī fiziskajām personām. Tādējādi viena patentmeklējuma veikšanas izmaksas EPI tiktu samazinātas no aptuveni 2800 *euro* līdz aptuveni 700 *euro*. Lai nodrošinātu patentmeklējuma veikšanu un eksperta atzinuma sagatavošanu no EPI, Patentu valdei ir jānoslēdz sadarbības līgums starp EPO un Patentu valdi patentmeklējumu veikšanā un administratīvais līgums starp EPI un Patentu valdi par patentmeklējumu maksas samazināšanu, pamatojoties uz sadarbības līgumu patentmeklējumu veikšanā. Otra organizācija ir Ziemeļvalstu Patentu institūts, kas patentmeklējuma veikšanu un eksperta atzinuma sagatavošanu piedāvā par 1200 *euro.* Abas šīs organizācijas apņemas veikt patentmeklējumu un sagatavot eksperta atzinumu aptuveni 6 mēnešu laikā pēc nepieciešamo dokumentu saņemšanas. Apmaksa par šo patentmeklējumu veikšanu veicama pēc patentmeklējuma un eksperta atzinuma saņemšanas.

Pamatojoties uz iepriekšminēto, secināms, ka, lai sasniegtu politikas plānošanas dokumentu mērķi un nodrošinātu pilnvērtīgu risku un ieguvumu izvērtējumu, ieviešot izmaiņas nacionālā patenta iegūšanas procesā, nepieciešams veikt pilotprojektu, kura ietvaros patenta pieteicējiem būs iespējams saņemt bezmaksas patentmeklējumu un eksperta atzinumu, ko veiks EPI vai Ziemeļvalstu Patentu institūts. Pēc pilotprojekta darbības beigām Patentu valde un Tieslietu ministrija izvērtēs iegūto informāciju un statistikas datus, lai lemtu par nepieciešamību izstrādāt izmaiņas esošajā normatīvajā regulējumā, mainot nacionālā patenta iegūšanas sistēmu Latvijā.

**3. Turpmākās rīcības plāns**

 Lai sasniegtu politikas plānošanas dokumentos noteikto mērķi uzlabot Latvijas piešķirto patentu kvalitāti, pirms grozījumu veikšanas nacionālajā normatīvajā regulējumā Patentu valde veiks šī informatīvā ziņojuma 2. nodaļā minēto pilotprojektu, piedāvājot noteiktam skaitam patenta pieteikumu iesniedzēju iespēju saņemt no Patentu valdes budžeta apmaksātu patentmeklējumu un uz to balstītu eksperta atzinumu.

Lai īstenotu pilotprojektu, Patentu valde noslēgs nepieciešamos līgumus ar EPI (nepieciešamības gadījumā arī ar Ziemeļvalstu Patentu institūtu) par patentmeklējumu veikšanu un eksperta atzinuma sagatavošanu. Pēc līgumu noslēgšanas Patentu valde piedāvās Latvijas patentu pieteicējiem iespēju saņemt bezmaksas patentmeklējumu un uz to balstītu eksperta atzinumu, lūdzot Patentu valdē iesniegt nepieciešamos dokumentus. Patentu valde veiks šo dokumentu izvērtēšanu, nodrošinot to atbilstību informatīvajā ziņojumā noteiktajam. Ja izgudrojums atbildīs informatīvajā ziņojumā noteiktajam, Patentu valde saņemto pieteikumu nosūtīs patentmeklējuma veicējam, kā arī veiks apmaksu par patentmeklējuma veikšanu un eksperta atzinuma sagatavošanu atbilstoši EPI vai Ziemeļvalstu Patentu institūta iesniegtajam rēķinam. Pakalpojuma sniedzējs veiks patentmeklējumu un sagatavos eksperta atzinumu, šos dokumentus nosūtot Patentu valdei. Patentu valde nodrošinās šo dokumentu nodošanu izgudrojuma īpašniekam, lai tas varētu iepazīties ar sagatavoto informāciju un lemt par tālākajām darbībām izgudrojuma aizsardzībā ārvalstīs un tā komercializācijā.

Pilotprojekta darbības laikā tiks saņemta statistika un cita informācija, kas nepieciešama, lai nodrošinātu nacionālo patentu kvalitātes uzlabošanu. Pamatojoties uz pilotprojekta rezultātiem, tiks izvērtēta nepieciešamība mainīt līdz šim pastāvošo nacionālo patentu piešķiršanas procedūru un līdz 2019. gada 1. septembrim sagatavoti priekšlikumi Ministru kabinetam.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

18.05.2016. 11:53

3032

A.Grīnbergs

67220038, arvis.grinbergs@lrpv.gov.lv

1. Latvijas Republikā 2000. gada 1. jūnija Patentu līgums stājies spēkā 2010. gada 12. jūnijā (2009. gada 26. novembra likums „Par Patentu līgumu”). Pieejams elektroniski: <http://likumi.lv/doc.php?id=202091>. Pēdējo reizi skatīts 20.10.2015. [↑](#footnote-ref-1)
2. Pretenzijas ir patentējamā izgudrojuma juridiskā definīcija un nosaka izgudrojuma aizsardzības apjomu, tādēļ tieši tās tiek analizētas patentmeklējumā. [↑](#footnote-ref-2)
3. Patentu likuma 36. panta pirmā daļa nosaka, ka pieteicējam ir tiesības vienreiz pēc savas iniciatīvas izdarīt patenta pieteikumā grozījumus, ar nosacījumu, ka tie nemaina izgudrojuma būtību un nepaplašina pretenziju apjomu. Šādi grozījumi var būt pretenziju papildināšana vai struktūras maiņa, apraksta papildināšana utt. [↑](#footnote-ref-3)
4. Pieejams elektroniski: <http://likumi.lv/doc.php?id=153574>. Pēdējo reizi skatīts 21.10.2015. [↑](#footnote-ref-4)
5. EPI ir starptautiska organizācija, kas darbojas, pamatojoties uz Eiropas patentu Konvenciju, 2000. gada 17. oktobra Vienošanos par Konvencijas par Eiropas patentu piešķiršanu 65. panta piemērošanu un 2000. gada 29. novembra Grozījumiem Eiropas patentu Konvencijā. EPI ir Eiropas patentu organizācijas izpildorgāns. [↑](#footnote-ref-5)
6. “*Filings 2005-2015 per country of residence of the applicant (XLS)*”. Pieejams elektroniski: http://www.epo.org/about-us/annual-reports-statistics/statistics/filings.html. Pēdējo reizi skatīts 05.03.2016. [↑](#footnote-ref-6)
7. “*Granted patents 2005-2015 per country of residence of the applicant (XLS)*”. Pieejams elektroniski: https://www.epo.org/about-us/annual-reports-statistics/statistics/granted-patents.html. Pēdējo reizi skatīts 05.03.2016. [↑](#footnote-ref-7)
8. Ministru kabineta 2015. gada 1. aprīļa rīkojums Nr. 169 “Par Intelektuālā īpašuma tiesību aizsardzības un nodrošināšanas pamatnostādnēm 2015.–2020. gadam”. Pieejams elektroniski: <http://likumi.lv/ta/id/273234-par-intelektuala-ipasuma-tiesibu-aizsardzibas-un-nodrosinasanas-pamatnostadnem-2015-2020-gadam>. Pēdējo reizi skatīts 18.10.2015. [↑](#footnote-ref-8)
9. Ministru kabineta 2013. gada 28. jūnija rīkojums Nr. 282 “Nacionālās industriālās politikas pamatnostādnes 2014.-2020. gadam”. Pieejams elektroniski: <http://likumi.lv/doc.php?id=257875>. Pēdējo reizi skatīts 19.10.2015. [↑](#footnote-ref-9)
10. Eiropas patentu iestāde ir Eiropas patentu organizācijas izpildorgāns. [↑](#footnote-ref-10)
11. Ministru kabineta 2013. gada 28. jūnija rīkojums Nr. 282 “Nacionālās industriālās politikas pamatnostādnes 2014.-2020. gadam”. Pieejams elektroniski: <http://likumi.lv/doc.php?id=257875>. Pēdējo reizi skatīts 19.10.2015. [↑](#footnote-ref-11)
12. Nacionālās industriālās politikas pamatnostādnes 2014.-2020. gadam, 12.-13. lapa (Ministru kabineta 2013. gada 28. jūnija rīkojums Nr. 282). Pieejamas elektroniski: <http://polsis.mk.gov.lv/documents/4391>. Pēdējo reizi skatīts 17.05.2016. [↑](#footnote-ref-12)
13. “*International Searching Authorities under the PCT*”*.* Informācija pieejama elektroniski: <http://www.wipo.int/pct/en/access/isa_ipea_agreements.html>. Pēdējo reizi skatīts 23.10.2015. [↑](#footnote-ref-13)
14. “*International Searching Authorities under the PCT*”*.* Informācija pieejama elektroniski: <http://www.wipo.int/pct/en/access/isa_ipea_agreements.html>. Pēdējo reizi skatīts 23.10.2015. [↑](#footnote-ref-14)
15. 14 Patentmeklējuma nodrošināšanas līgumus ar EPO un EPI noslēgušas tādas valstis kā Itālija, Francija, Lietuva u.c. [↑](#footnote-ref-15)
16. Patentu likuma 35. panta pirmā daļa. [↑](#footnote-ref-16)
17. Ja gada ietvaros tiks iesniegti vairāk kā 100 patentmeklējumu pieprasījumi, tad 101. un katram nākamajam pieprasījumam tiks piemērots pilna maksa. [↑](#footnote-ref-17)